Ֆեդերիկա Բրինյոնե

**Ֆեդերիկա Բրինյոնե** (, ), իտալացի լեռնադահուկորդուհի, 2026 թվականի Օլիմպիական չեմպիոն, աշխարհի կրկնակի չեմպիոն, Օլիմպիական խաղերի եռակի մրցանակակիր, Աշխարհի գավաթի ընդհանուր հաշվարկի կրկնակի հաղթող (2019/20 և 2024/25 մրցաշրջաններ)։

Նա առաջին իտալուհին է, որը հաղթել է լեռնադահուկային սպորտի աշխարհի գավաթը։ Իտալացի մարզուհիների շրջանում առաջատարն է Աշխարհի գավաթի փուլերում տարած հաղթանակների թվով։ Հանդես է գալիս բոլոր կարգերում, սակայն առավել մեծ հաջողությունների է հասել հսկա սլալոմում և գերհսկա սլալոմում։

Նա նաև կանանց Աշխարհի գավաթի պատմության ամենատարեց հաղթողն է։ Իտալացի լրագրողները նրան տվել են «Ձյան վագրուհի» () մականունը։

## Կենսագրություն
180px|մինի|ձախից|2010 թվական 
180px|մինի|ձախից|2017 թվական
Ֆեդերիկան ​​իտալացի լեռնադահուկորդուհի Մարիա Ռոզա Կուարիոյի դուստրն է, որը մասնակցել է 1980 և 1984 թվականների Օլիմպիական խաղերին և նվաճել է աշխարհի գավաթի սլալոմի չորս տիտղոս։ Նախկինում նա հարաբերությունների մեջ է եղել ֆրանսիացի լեռնադահուկորդ Նիկոլաս Ռաֆորի հետ։

2009 թվականին դարձել է պատանեկան չեմպիոն համակցված դահուկավազքում (արդյունքը հաշվարկվել է վայրէջքի, սլալոմի և հսկա սլալոմի արդյունքների հիման վրա) և արծաթե մեդալակիր 2010 թվականի աշխարհի պատանեկան առաջնությունում հսկա սլալոմում (չեմպիոնը նորվեգացի Մոնա Լյոսետն էր)։

Աշխարհի գավաթում Բրինյոնեն նորամուտը նշել է 2007 թվականին, իսկ 2009 թվականին նոյեմբերին առաջին անգամ հայտնվել է լավագույն եռյակում՝ հսկա սլալոմում։ Առաջին հաղթանակը տարել է 25 տարեկանում՝ 2015 թվականի հոկտեմբերին, Զյոլդենում անցկացված հսկա սլալոմում։ Ընդհանուր առմամբ ունի 16 հաղթանակ, այդ թվում՝ 7-ը հսկա սլալոմում։ Աշխարհի գավաթի ընդհանուր հաշվարկում նրա լավագույն արդյունքը 2019/20 մրցաշրջանի հաղթանակն է։

2010 թվականին Վանկուվերի Օլիմպիական խաղերում զբաղեցրել է 18-րդ տեղը հսկա սլալոմում։ 2014 թվականի Սոչիի օլիմպիական խաղերում Ֆեդերիկան մրցել է երեք մարզաձևում. նա չի կարողացել ավարտել սլալոմում և հսկա սլալոմում, բայց գերհսկա սլալոմում զբաղեցրել է 11-րդ տեղը։ Օլիմպիական խաղերում նվաճել է բրոնզ՝ հսկա սլալոմում, ինչպես նաև դարձել է 6-րդը գերհսկա սլալոմում, 8-րդը կոմբինացիայում և 5-րդը՝ թիմային մրցումներում։
200px|մինի|աջից|2024 թվական
2018/19 մրցաշրջանում լեռնադահուկորդուհին հաղթել է Աշխարհի գավաթի երկու փուլ և ընդհանուր հաշվարկում զբաղեցրել 6-րդ տեղը։

2019/20 մրցաշրջանում Ֆեդերիկա Բրինյոնեն հաղթել է Աշխարհի գավաթի ընդհանուր հաշվարկում։ Ամերիկուհի Միքայելա Շիֆրինը երկար ժամանակ եղել է առաջատարը, բայց դադարեցրել է իր մրցումները հոր մահից հետո՝ 2020 թվականի փետրվարի սկզբին, ինչը թույլ է տվել Բրինյոնեն գերազանցել Շիֆրինին 153 միավորով։

Մարտին Օրեում և Կորտինա դ’Ամպեցոյում նախատեսված փուլերը չեղարկվել են կորոնավիրուսի համավարակի պատճառով, և վերջնական արդյունքները հաշվարկվել են փետրվարի վերջի դրությամբ։ Այդ մրցաշրջանում Ֆեդերիկան 1-րդ անգամ հայտնվել է լավագույն եռյակում (5 հաղթանակ, 5 երկրորդ և 1 երրորդ տեղ)։ Ընդհանուր դասակարգումից բացի, Ֆեդերիկան ​​հաղթել է նաև հսկա սլալոմում և համակցված մրցումներում:

2020/21 մրցաշրջանում նա հաղթել է աշխարհի գավաթի միայն մեկ փուլում և ընդհանուր դասակարգում զբաղեցրել յոթերորդ տեղը (867 միավոր): գերհսկա սլալոմի հաշվարկում զբաղեցրել է 2-րդ տեղը՝ զիջելով միայն Լարա Գուտ-Բեհրամիին։

2021 թվականի դեկտեմբերի 12-ին Սենտ-Մորիցի փուլում հաղթել է սուպերգիգանտում՝ յոթերորդ անընդմեջ մրցաշրջանում գոնե մեկ հաղթանակ գրանցելով Աշխարհի գավաթում։

2022 թվականի փետրվարի 7-ին Պեկինի Օլիմպիական խաղերում նվաճել է արծաթ՝ հսկա սլալոմում, փետրվարի 11-ին դարձել 7-րդ գերհսկա սլալոմում, իսկ փետրվարի 17-ին՝ բրոնզ կոմբինացիայում։ Նա դարձել է առաջին իտալուհին, որը Օլիմպիական մեդալ է նվաճել կոմբինացիայում։

2022 թվականի մարտի 20-ին Մերիբելի եզրափակիչ փուլում հաղթել է գերհսկա սլալոմում՝ գրանցելով Աշխարհի գավաթի 20-րդ հաղթանակը։ 2021/22 մրցաշրջանի արդյունքում ընդհանուր հաշվարկում զբաղեցրել է 3-րդ տեղը և առաջին անգամ հաղթել գերհսկա սլալոմի հաշվարկում։

Կարիերայի ընթացքում մասնակցել է աշխարհի 7 առաջնության (2011, 2015, 2017, 2019, 2021, 2023, 2025)։ 2011 թվականին Գարմիշ-Պարտենկիրխենի առաջնությունում 20-ամյա Բրինյոնեն անսպասելիորեն նվաճել է արծաթ՝ հսկա սլալոմում, ընդամենը 0,09 վրկ զիջելով սլովենուհի Թինա Մազեին։ 2017 թվականին դարձել է 4-րդ, իսկ 2019 թվականին՝ 5-րդ նույն կարգում։

2023 թվականի փետրվարին Մերիբելի աշխարհի առաջնությունում կոմբինացիայում նվաճել է ոսկի ՝ 1,62 վայրկյան առավելությամբ առաջ անցնելով Վենդի Հոլդերերինից։ Նա դարձել է առաջին իտալուհին, որը աշխարհի առաջնությունում ոսկի է նվաճել կոմբինացիայում։ Նույն առաջնությունում գերհսկա սլալոմում դարձել է 8-րդ, իսկ հսկա սլալոմում նվաճել է արծաթ՝ 12 տարի անց կրկնելով 2011 թվականի արդյունքը։

Ավստրիայում անցկացված 2024/25 մրցաշրջանի փուլերում հաղթել է երկու հսկա սլալոմում, իսկ 2025 թվականի հունվարի 11-ին Սենտ-Անտոնում առաջին անգամ հաղթել է արագավազքում։ Դա եղել է մարզիկի 30-րդ հաղթանակն Աշխարհի գավաթում։

2025 թվականի փետրվարին Զալբախի աշխարհի առաջնությունում նվաճել է արծաթ՝ գերհսկա սլալոմում, զիջելով միայն ավստրիուհի Շտեֆանի Ֆենիրին, իսկ փետրվարի 13-ին դարձել է աշխարհի չեմպիոն՝ հսկա սլալոմում։ Նա դարձել է առաջին իտալացի լեռնադահուկորդուհին, որը աշխարհի առաջնություններում նվաճել է 5 մեդալ։

2025 թվականի փետրվարի 21–22-ին Սեստրիերեի փուլում կրկին հաղթել է հսկա սլալոմում՝ առաջին անգամ մեկ մրցաշրջանում ունենալով 7 հաղթանակ։ Մարտի 8-ին Օրեում ևս մեկ հաղթանակից հետո դարձել է պատմության մեջ երրորդը հսկա սլալոմի հաղթանակների թվով (17)՝ զիջելով միայն Միկաելա Շիֆրինին (22) և Ֆրենի Շնայդերին(20)։

2025 թվականի ապրիլի 3-ին Իտալիայի առաջնությունում ստացել է ձախ ոտքի կրկնակի կոտրվածք։ 2025 թվականի նոյեմբերի վերջին վերադարձել է առաջին մարզումներին։

2026 թվականի հունվարին լիովին ապաքինվելուց հետո վերադարձել է մրցումներին և մասնակցել Միլան Կորտինա 2026 Օլիմպիական խաղերին։ Արագավազքում դարձել է 10-րդ, իսկ փետրվարի 12-ին գերհսկա սլալոմում նվաճել է իր կարիերայի առաջին Օլիմպիական ոսկին՝ 1:23,41 ժամանակահատվածում։

Ֆեդերիկա Բրինյոնեն օգտագործում է «Rossignol» ընկերության արտադրած դահուկներ և կոշիկներ։

## Ծանոթագրություններ

## Արտաքին հղումներ
*Federica BRIGNONE 
*Italian Winter Sports Federation – (FISI) – alpine skiing – Federica Brignone – **
*Federica Brignone ITA
*FedericaBRIGNONE
*Biographical details
*Biographical information
*Biography
*Federica BRIGNONE 

 
Կատեգորիա:2026 թվականի Ձմեռային օլիմպիական խաղերի չեմպիոններ
Կատեգորիա:21-րդ դարի իտալացի կանայք
Կատեգորիա:Իտալացի լեռնադահուկորդներ